داها اوّلکی یوز ایللرده روم ایمپیراتورلوغونی یوْخ ائدَرَک، غربی آوروپانی ایستیلا ائتمیش و بۇرادا بیر نئچه کراللیق قوراراق، مرکزی حاکمیّتی تام شکیل‌ده اللرینده جمع لشدیرمیش باربار کرال‌لیقلارینین چؤکمه دؤورو باشلامیشدی. حاکمیّت آرتیق مرکزدن قاچما سیاستی نتیجه‌سینده گئت-گئده پارچالانمیش، داها اوّل کراللارین الینده اوْلان اقتدار ایندی داها چوْخ یئرلی فئوداللارین الینده جمع لشمیش، اوْنلار دا مرکزی حکومتی تانیماق ایستمه‌یه‌رک، اؤزلری‌نین آرزولاری ایله ایستدیکلرینی ائتمه‌یه باشلامیش، داها اوّل "حاکمی-موطلق" اوْلان کراللار ایندی یالنیز "برابرلر آراسیندا بیرینجی" سِمتینه قدر ائنمه‌سی پروسسی باش وئرمیشدی. بۇ حادیثه‌لرین نتیجه‌سینده ده فئوداللارین بیر-بیری آراسیندا باش وئرن ساواش‌لرین سایی چوخالمیش، اینسان ایتکیلری آرتمیشدی.